次韻方性夫同年見寄
作者：王庭珪
朝代：宋

paragraphs: 禮經久顛龐，不絕僅如带。
諸儒共補葺，紛然莫酬對。
先生隱桐廬，議論有根蒂。
劍胸剔廢滯，電眼燭幽晦。
虀鹽二十年，時節忽已屆。
聲名塞天宇，筆舌翻清瀬。
子美蓬萊宮，輝赫輙自怪。
文彩動人主，英風特飄灑。
清芬掩幽蘭，四海共紉佩。
平生慕忠義，爛漫意常在。
坐閱諸公間，誰與論梗概。
著書逢休運，一洗窮愁債。
駸駸度驊騮，過都如歷塊。
嗟予強追躡，常負跛鼈態。
雖登龍虎科，異調愧當代。
才高自激烈，無爲逐時輩。